PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FH/3/1/029	Bratislava 17.05.2010	

Protimonopolný úrad Slovenskej republiky, odbor koncentrácií v správnom konaní 
č. 0044/OK/2009 začatom dňa 17.12.2009 na základe oznámenia o koncentrácii podľa § 10 ods. 10 zákona podnikateľom PENTA INVESTMENTS LIMITED so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus prostredníctvom právneho zastúpenia Advokátskou kanceláriou JUDr. Katarína Segečová, s.r.o. so sídlom Einsteinova 25, 851 01 Bratislava vo veci koncentrácie podnikateľa PENTA INVESTMENTS LIMITED so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus a podnikateľa NOVAPHARM, s.r.o. so sídlom Klemensova 7, 811 09  Bratislava a podnikateľa Železničné zdravotníctvo Košice, s.r.o. so sídlom Masarykova 9,      040 01 Košice prostredníctvom spoločnosti ProCare, a.s. so sídlom Einsteinova     23-25, 851 01 Bratislava 5

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou, ktorá má vzniknúť podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o prevode obchodného podielu medzi spoločnosťou Svet zdravia, a.s. so sídlom Palisády 36, 811 06 Bratislava a spoločnosťou ProCare, a.s. so sídlom Einsteinova 23-25, 851 01 Bratislava 5, ktorej parafované znenie bolo úradu predložené listom č. 1148/2010 zo dňa 26.03.2010, v dôsledku čoho podnikateľ PENTA INVESTMENTS LIMITED so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus získa prostredníctvom spoločnosti ProCare, a.s. so sídlom Einsteinova 23-25, 851 01 Bratislava 5 nepriamu výlučnú kontrolu nad podnikateľom NOVAPHARM, s.r.o. so sídlom Klemensova 7, 811 09  Bratislava a na základe Zmluvy o prevode obchodného podielu medzi spoločnosťou Novozit, s.r.o. so sídlom Masarykova 9, 040 01 Košice a spoločnosťou ProCare, a.s. so sídlom Einsteinova 23-25, 851 01 Bratislava 5, ktorej parafované znenie bolo úradu predložené listom č. 1148/2010 zo dňa 26.03.2010,v dôsledku čoho podnikateľ PENTA INVESTMENTS LIMITED so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus získa prostredníctvom spoločnosti ProCare, a.s. so sídlom Einsteinova 23-25, 851 01 Bratislava 5 nepriamu výlučnú kontrolu nad podnikateľom Železničné zdravotníctvo Košice, s.r.o. so sídlom Masarykova 9, 040 01 Košice.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 17.12.2009 doručené listom č. 4741/2009 oznámenie koncentrácie (ďalej len „Oznámenie koncentrácie“) podľa § 10 ods. 10 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou PENTA INVESTMENTS LIMITED so sídlom 212 Agias Fylaxeos & Polygnostou, C & I Center, 2nd floor, P.C. 3803 Limassol, Cyprus (ďalej len „Penta“) prostredníctvom právneho zastúpenia Advokátskou kanceláriou JUDr. Katarína Segečová, s.r.o. so sídlom Einsteinova 25, 851 01  Bratislava (ďalej len „právna zástupkyňa“).
2.	Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa § 10 ods. 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.
3.	Na základe vyššie uvedeného sa dňa 17.12.2009 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0044/OK/2009 vo veci koncentrácie, ktorá podľa Oznámenia koncentrácie bude spočívať v získaní nepriamej výlučnej kontroly spoločnosti Penta prostredníctvom spoločnosti O3 Invest, a.s. so sídlom Križkova 9, 811 04 Bratislava (ďalej len „O3 Invest“) nad spoločnosťou NOVAPHARM, s.r.o. so sídlom Klemensova 7, 811 09  Bratislava (ďalej len „Novapharm“) a to na základe návrhu Zmluvy o prevode obchodného podielu medzi spoločnosťou Svet zdravia, a.s. so sídlom Palisády 36, 811 06 Bratislava (ďalej len „Svet zdravia, a.s.“) ako prevodcom a spoločnosťou O3 Invest ako nadobúdateľom (ďalej len „Návrh zmluvy Novapharm I.“), ktorej parafované znenie je prílohou Oznámenia o priebehu rokovaní o uzatvorení zmluvy o prevode obchodného podielu v spoločnosti NOVAPHARM, s.r.o. na spoločnosť O3 Invest, a.s. zo dňa 14.12.2009 (ďalej len „Oznámenie Novapharm I.“) a nad spoločnosťou Železničné zdravotníctvo Košice, s.r.o. so sídlom Masarykova 9, 040 01 Košice (ďalej len „ŽZ Ke“), a to na základe návrhu Zmluvy o prevode obchodného podielu medzi spoločnosťou Novozit, s.r.o. so sídlom Masarykova 9, 040 01 Košice (ďalej len „Novozit, s.r.o.“) ako prevodcom a spoločnosťou O3 Invest ako nadobúdateľom (ďalej len „Návrh zmluvy ŽZ Ke I.“), ktorej parafované znenie je prílohou Oznámenia o priebehu rokovaní o uzatvorení zmluvy o prevode obchodného podielu spoločnosti Železničné zdravotníctvo Košice, s.r.o. na spoločnosť O3 Invest, a.s. zo dňa 14.12.2009 (ďalej len „Oznámenie ŽZ Ke I.“).
4.	O začatí predmetného správneho konania úrad informoval spoločnosť Penta listom č. 4797/PMÚ SR/2009 zo dňa 22.12.2009.
5.	Podľa § 9 ods. 7 zákona sa ustanovenia zákona týkajúce sa koncentrácie, okrem § 10 ods. 9, vzťahujú aj na zámer koncentrácie oznámený úradu podľa 
§ 10 ods. 10 zákona.
6.	Spoločnosť Petna doplnila svoje Oznámenie koncentrácie listom č. 4758/2010 zo dňa 18.12.2009, listom č. 241/2010 zo dňa 26.01.2010 a listom č. 242/2010 zo dňa 26.01.2010. 
7.	Úrad listom č. 391/PMÚ SR/2010 zo dňa 09.02.2010 ako aj listom č. 623/PMÚ SR/2010 zo dňa 24.02.2010 vyzval spoločnosť Penta, aby svoje Oznámenie koncentrácie ďalej doplnila, nakoľko toto nebolo úplné. 
8.	Spoločnosť Penta svoje Oznámenie koncentrácie ďalej doplnila listom 
č. 557/2010 a listom č. 558/2010 zo dňa 17.02.2010, listom č. 743/2010 zo dňa 03.03.2010 a listom č. 776/2010 zo dňa 05.03.2010.
9.	Doplnením informácií a podkladov, ktoré boli predmetom vyššie uvedených listov, sa Oznámenie koncentrácie stalo úplným podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie a lehota 60 pracovných dní na vydanie rozhodnutia podľa § 11 zákona začala plynúť dňa 08.03.2010, o čom úrad informoval spoločnosť Penta listom 
č. 946/PMÚ SR/2010 zo dňa 17.03.2010.
10.	Správny poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 11.02.2010. 
11.	Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
12.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
13.	Spoločnosť Penta je súkromnou akciovou spoločnosťou, ktorá je registrovaná na Cypre. Predmetom podnikania spoločnosti Penta sú podľa Spoločenskej zmluvy a Stanov spoločnosti viaceré činnosti, a to najmä vykonávanie podnikania investičnej spoločnosti, účasť na riadení, dozore a kontrole podnikania, uzatváranie a vykonávanie zmlúv za účelom uskutočňovania podnikania, uskutočňovanie prác alebo podnikania konzultantov, expertov, riaditeľov a pod. ako aj ďalšie činnosti.
14.	Podľa Oznámenia je spoločnosť Penta súčasťou holdingovej štruktúry spoločností Penta (ďalej ako „Skupina Penta“). Presný zoznam spoločností patriacich do Skupiny Penta bol účastníkom správneho konania, teda spoločnosťou Penta označený ako obchodné tajomstvo a je súčasťou spisového materiálu.
15.	Skupina Penta je stredoeurópskou investičnou skupinou podnikajúcou v oblasti investovania do kapitálu súkromných podnikov. Penta je vlastníkom investičného portfólia Skupiny Penta. 
16.	Spoločnosť Penta, prostredníctvom spoločností patriacich do Skupiny Penta, vykonáva svoje činnosti, okrem iných, v segmente zdravotníctva, pričom v tomto segmente vykonáva spoločnosť Penta svoje podnikanie prostredníctvom nasledovných spoločností, nad ktorými vykonáva kontrolu:
- spoločnosť DôVERA zdravotná poisťovňa, a.s. so sídlom Einsteinova 25, 
851 01 Bratislava (ďalej len „Dôvera ZP), ktorá vykonáva činnosti verejného zdravotného poistenia,
- spoločnosť Euromedix, a.s. so sídlom Einsteinova 25, 851 01 Bratislava (ďalej len „Euromedix“), spoločnosť PRO SANUS, a.s. so sídlom Daxnerovo nám. 3, 821 08 Bratislava (ďalej len „PRO SANUS“), spoločnosť Priemyselné zdravotnícke centrum Slovnaft a.s. so sídlom Vlčie hrdlo 49, Bratislava (ďalej len „PZC Slovnaft“), spoločnosť ProCare medicínske centrum s.r.o. so sídlom Einsteinova 25, 851 01 Bratislava 5 (ďalej len „ProCare MC“), spoločnosť ProCare, a.s. so sídlom Einsteinova 23-25, 851 01 Bratislava (ďalej len „ProCare“), spoločnosť Medicínske centrum Nitra, spol. s r.o. so sídlom Fatranská 12, 949 01 Nitra (ďalej len „MC Nitra“) a spoločnosť Mestská poliklinika Sereď, s.r.o. so sídlom Ivana Krasku 2464/38, 926 01 Sereď (ďalej len „MP Sereď“), ktoré vykonávajú, okrem iných činností aj činnosť prevádzkovania zdravotníckeho zariadenia typu poliklinika,
- spoločnosť Alpha medical a.s. so sídlom Podhora 47, 034 01 Ružomberok (ďalej len „Alpha medical“), spoločnosť BIORTG Kežmarok, s.r.o. so sídlom Podhora 47, 034 01 Ružomberok (ďalej len „BIORTG“) a spoločnosť Centrum zdravia, spol. s r.o. so sídlom Podhora 4, 034 01 Ružomberok (ďalej len „Centrum zdravia“), ktoré poskytujú zdravotnú starostlivosť v zariadeniach spoločných vyšetrovacích a liečebných zložiek. 
- lekárne (spoločnosť Penta vykonáva svoju činnosť lekárenskej starostlivosti prostredníctvom viacerých spoločností, nad ktorými vykonáva kontrolu, ktorých zoznam s uvedením sídla je súčasťou spisového materiálu).
17.	Spoločnosť Penta vykonáva kontrolu alebo vlastní majetkový podiel alebo akcie aj v ďalších spoločnostiach, ktorých zoznam je súčasťou spisového materiálu. Uvedený zoznam spoločností označila spoločnosť Penta ako obchodné tajomstvo.
18.	Z vyššie uvedených skutočností vyplýva, že spoločnosť Penta je  podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
19.	Spoločnosť Novapharm je spoločnosťou s ručením obmedzeným, ktorá bola dňa 28.06.1999 zapísaná v Obchodnom registri Okresného súdu Bratislava I v oddiele Sro, vložke 19251/B. Predmetom činnosti spoločnosti Novapharm je, podľa predloženého Výpisu z obchodného registra: 1. maloobchod, 
2. veľkoobchod, 3. sprostredkovateľská činnosť, 4. sprostredkovanie kúpy, predaja a prenájmu nehnuteľností, 5. reklamná a propagačná činnosť, 6. prekladateľské a tlmočnícke služby, 7. zubná technika, 8. prevádzkovanie ambulantnej zdravotnej starostlivosti- poliklinika, a to a) v ambulanciách (všeobecného lekára, stomatologická, stomatochirurgická, gynekologická, interná, gastroenterologická, reumatologická, kardiologická, diabetologická, endokrinologická, neurologická, pneumologická, klinickej psychológie, psychiatrická, chirurgická, ortopedická, urologická, otorinolaryngologická, oftalmologická, dermatovenerologická, lekárskej genetiky, nefrologická, klinickej imunológie a alergológie, anesteziológie a intenzívnej medicíny, ryziatrie, balneológie a liečebnej rehabilitácie), b) v zariadeniach samostatných liečebných a vyšetrovacích zložiek v odbore mikrobiológia a biochémia, fyziatria, balneológia a liečebná rehabilitácia, radiológia, lekárska genetika, 
9. prevádzkovanie zariadení ústavnej zdravotnej starostlivosti – všeobecná nemocnica v špecializovaných odboroch (chirurgia, anesteziológia a resuscitácia, interné, neurológia), 10. vykonávanie činností pracovnej zdravotnej služby, 11. činnosť ekonomických a účtovných poradcov. 
20.	Kontrolu nad spoločnosťou Novapharm vykonáva na základe vlastníctva obchodného podielu nepriamo, prostredníctvom spoločnosti Svet zdravia a.s., Ing. Viktor Földes. 
21.	Spoločnosť Novapharm vykonáva výlučnú kontrolu nad spoločnosťou Železničná lekáreň, s.r.o. so sídlom J. Jiskru 8, 960 03 Zvolen. 
22.	Z vyššie uvedených skutočností vyplýva, že spoločnosť Novapharm je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
23.	Spoločnosť ŽZ Ke je spoločnosťou s ručením obmedzeným, ktorá bola dňa 23.07.2004 zapísaná v Obchodnom registri Okresného súdu Košice I v oddiele Sro, vložke 15230/V. Predmetom činnosti spoločnosti ŽZ Ke je najmä prevádzkovanie ústavnej zdravotnej starostlivosti – všeobecná nemocnica, prevádzkovanie ambulantnej zdravotnej starostlivosti – poliklinika, masérske služby, doprava do zdravotníckeho zariadenia alebo zo zdravotníckeho zariadenia, zubná technika, vykonávanie činnosti pracovnej zdravotnej služby, klinická psychológia, dopravná psychológia, psychoterapia, klinická psychofyziológia (neurofeedbeck a biofeedback).
24.	Kontrolu nad spoločnosťou ŽZ Ke vykonáva na základe vlastníctva obchodného podielu nepriamo, prostredníctvom spoločnosti Novozit, s.r.o., Ing. Viktor Földes. 
25.	Spoločnosť ŽZ Ke nevykonáva priamu ani nepriamu kontrolu nad žiadnym subjektom. 
26.	Z vyššie uvedených skutočností vyplýva, že spoločnosť ŽZ Ke je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
27.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov. 
28.	Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.
29.	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
30.	S Oznámením koncentrácie bolo úradu predložené Oznámenie Novapharm I. zo dňa 14.12.2009, v ktorom spoločnosť O3 Invest a.s., ako spoločnosť výlučne kontrolovaná podnikateľom Penta, a spoločnosť Svet zdravia, a.s., nad ktorou vykonáva kontrolu Ing. Viktor Földes, ako prevodca, prejavili svoj záujem uzatvoriť zmluvu o prevode obchodného podielu, na základe ktorej nadobudne podnikateľ Penta nepriamu výlučnú kontrolu nad spoločnosťou Novapharm. Ako príloha predmetného Oznámenia Novapharm I. bol úradu predložený aj Návrh zmluvy Novapharm I.
31.	Rovnako s Oznámením koncentrácie bolo úradu predložené Oznámenie ŽZ Ke I. zo dňa 14.12.2009, v ktorom spoločnosť O3 Invest a.s., ako spoločnosť výlučne kontrolovaná podnikateľom Penta, a spoločnosť Novozit, s.r.o., nad ktorou vykonáva kontrolu Ing. Viktor Földes, ako prevodca, prejavili svoj záujem uzatvoriť zmluvu o prevode obchodného podielu, na základe ktorej nadobudne podnikateľ Penta nepriamu výlučnú kontrolu nad spoločnosťou ŽZ Ke. Ako príloha predmetného Oznámenia ŽZ Ke I. bol úradu predložený aj Návrh zmluvy ŽZ Ke I. 
32.	Listom č. 1148/2010 zo dňa 26.03.2010 bolo úradu doručené Oznámenie o priebehu rokovaní o uzatvorení zmluvy o prevode obchodného podielu v spoločnosti NOVAPHARM, s.r.o. na spoločnosť ProCare, a.s. zo dňa 22.03.2010 (ďalej len „Oznámenie Novapharm II.“), ktorého prílohou bol parafovaný návrh Zmluvy o prevode obchodného podielu medzi spoločnosťou Svet zdravia, a.s. ako prevodcom a spoločnosťou ProCare, a.s. ako nadobúdateľom (ďalej len „Návrh zmluvy Novapharm II.“) a taktiež Oznámenie o priebehu rokovaní o uzatvorení zmluvy o prevode obchodného podielu spoločnosti Železničné zdravotníctvo Košice, s.r.o. na spoločnosť ProCare, a.s. zo dňa 22.03.2010 (ďalej len „Oznámenie ŽZ Ke II.“), ktorého prílohou bol parafovaný návrh Zmluvy o prevode obchodného podielu medzi spoločnosťou Novozit, s.r.o. ako prevodcom a spoločnosťou ProCare ako nadobúdateľom (ďalej len „Návrh zmluvy ŽZ Ke II.“).
33.	Predmetným listom podnikateľ Penta oznámil úradu svoj zámer nadobudnúť nepriamu kontrolu nad podnikateľom Novapharm a podnikateľom ŽZ Ke prostredníctvom svojej výlučne kontrolovanej dcérskej spoločnosti ProCare a nie prostredníctvom svojej dcérskej spoločnosti O3 Invest a.s. ako uviedol v liste č. 4741/2009 zo dňa 17.12.2009.
34.	Z vyššie uvedených dokumentov, teda z Oznámenia Novapharm II. a taktiež z Návrhu zmluvy Novapharm II. a z Oznámenia ŽZ Ke II. a z Návrhu zmluvy ŽZ Ke II. vyplynul záujem podnikateľa Penta nadobudnúť prostredníctvom spoločnosti ProCare, nad ktorou vykonáva výlučnú kontrolu podnikateľ Penta, obchodný podiel podnikateľa Novapharm a tiež obchodný podiel podnikateľa ŽZ Ke.
35.	Zo znenia Návrhu zmluvy Novapharm II. vyplýva, že podnikateľ Penta nadobudne prostredníctvom svojej výlučne kontrolovanej dcérskej spoločnosti ProCare obchodný podiel podnikateľa Novapharm. V súlade so znením Úplného znenia spoločenskej zmluvy spoločnosti NOVAPHARM, s.r.o. ku dňu 19.6.2009 získa podnikateľ Penta, na základe vlastníctva predmetného obchodného podielu podnikateľa Novapharm, možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Novapharm, a teda kontrolu nad podnikateľom Novapharm.
36.	Zostávajúce obchodné podiely v podniku podnikateľa Novapharm budú naďalej vlastniť spoločníčka PharmDr. Jana Steblová, spoločník Ing. Zbyhněv Stebel a spoločník Doc. MUDr. Michal Ondrejčák, CSc., MPH.
37.	Z uvedeného teda vyplýva, že na základe zmluvy, ktorej znenie je obsiahnuté v parafovanom Návrhu zmluvy Novapharm II. získa podnikateľ Penta nepriamu výlučnú kontrolu nad podnikom podnikateľa Novapharm, čím vznikne koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
38.	Zo znenia Návrhu zmluvy ŽZ Ke II. vyplýva, že podnikateľ Penta nadobudne prostredníctvom svojej výlučne kontrolovanej dcérskej spoločnosti ProCare obchodný podiel podnikateľa ŽZ Ke, na základe ktorého sa stane jediným spoločníkom podnikateľa ŽZ Ke. Na základe predmetného obchodného podielu podnikateľa ŽZ Ke získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa ŽZ Ke, a teda kontrolu nad podnikateľom ŽZ Ke.
39.	Z uvedeného teda vyplýva, že na základe zmluvy, ktorej znenie je obsiahnuté v parafovanom Návrhu zmluvy ŽZ Ke II. získa podnikateľ Penta nepriamu výlučnú kontrolu nad podnikom podnikateľa ŽZ Ke, čím vznikne koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
40.	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Penta.
41.	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. 
42.	V predmetnom konaní teda účastníkom posudzovanej koncentrácie je podnikateľ Penta ako nadobúdateľ nepriamej výlučnej kontroly ako aj podnikateľ Novapharm, nad podnikom ktorého sa kontrola získava a podnikateľ ŽZ Ke, nad podnikom ktorého sa kontrola získava.
Koncentrácia podliehajúca kontrole úradu
43.	Podľa § 10 ods. 1 koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.
44.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

45.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
46.	V súlade so skutočnosťami uvedenými v časti Forma koncentrácie tohto rozhodnutia, úrad berie do úvahy obrat účastníkov koncentrácie dosiahnutý za účtovné obdobie predchádzajúce roku vzniku koncentrácie, t.j. za rok 2008. 
47.	Podľa Oznámenia koncentrácie podnikateľ Penta v účtovnom období predchádzajúcom roku vzniku koncentrácie dosiahol celosvetový obrat presahujúci sumu 46 000 000 eur. Podnikateľ Penta v uvedenom účtovnom období dosiahol na území Slovenskej republiky obrat presahujúci sumu 
14 000 000 eur.
48.	Podľa Oznámenia koncentrácie podnikateľ Novapharm v účtovnom období predchádzajúcom roku vzniku koncentrácie dosiahol svoj obrat výlučne na území Slovenskej republiky, a to v celkovej výške nepresahujúcej sumu 
14 000 000 eur. 
49.	Rovnako podľa Oznámenia koncentrácie podnikateľ ŽZ Ke v účtovnom období predchádzajúcom roku vzniku koncentrácie dosiahol svoj obrat výlučne na území Slovenskej republiky, to v celkovej výške nepresahujúcej sumu 
14 000 000 eur. 
50.	Úrad pri posudzovaní dosiahnutých obratov postupoval v súlade so znením § 10 ods. 7 zákona, podľa ktorého dve koncentrácie, ktoré jednotlivo nepodliehajú kontrole úradu podľa § 10 ods. 1 zákona, a ktoré sa uskutočnia do dvoch rokov medzi tými istými podnikateľmi a spoločne podliehajú kontrole podľa § 10 ods. 1 zákona, sa považujú za jednu koncentráciu, ktorá vznikla v deň poslednej koncentrácie. 
51.	V súlade s uvedeným úrad posúdil dve koncentrácie, teda koncentráciu nadobudnutia kontroly podnikateľa Penta nad podnikateľom Novapharm a koncentráciu nadobudnutia kontroly podnikateľa Penta nad podnikateľom ŽZ Ke, ktoré jednotlivo nepodliehajú kontrole úradu ako jednu koncentráciu, na základe čoho obrat podnikateľa Novapharm a obrat podnikateľa ŽZ Ke posúdil ako jeden obrat. Vychádzajúc z uvedeného obrat dosiahnutý podnikateľom Novapharm a podnikateľom ŽZ Ke za účtovné obdobie predchádzajúce roku vzniku koncentráciu presiahol úroveň 14 000 000 eur.
52.	Konkrétne obraty dosiahnuté podnikateľmi v roku 2008 na území Slovenskej republiky ako aj celosvetovo boli účastníkom správneho konania označené za obchodné tajomstvo podnikateľov a sú súčasťou spisového materiálu. 
53.	V súlade s vyššie uvedeným spoločný celosvetový obrat podnikateľa Penta, podnikateľa Novapharm a podnikateľa ŽZ Ke za účtovné obdobie predchádzajúce roku vzniku koncentrácie presiahol sumu 46 000 000 eur. Zároveň obrat podnikateľa Penta dosiahnutý na území Slovenskej republiky v účtovnom období predchádzajúcom roku vzniku koncentrácie presiahol sumu 14 000 000 eur a tiež obrat podnikateľa Novapharm a podnikateľa ŽZ Ke dosiahnutý na území Slovenskej republiky za účtovné obdobie predchádzajúce roku vzniku koncentrácie presiahol sumu 14 000 000 eur, a teda posudzovaná koncentrácia podlieha kontrole úradu podľa § 10 ods. 1 písm. a) zákona.
Relevantné trhy 
54.	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
55.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
56.	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

57.	Podnikateľ Penta a spoločnosti Skupiny Penta pôsobia v rôznych oblastiach podnikania. Ich činnosti je možné, podľa Oznámenia koncentrácie, rozdeliť na činnosti pôsobenia v oblastiach: realitná činnosť; development; zábavný priemysel; výroba a predaj drevených, plastových a hliníkových okien a drevených plastových, hliníkových balkónových, resp. terasových dverí; energetický priemysel; elektrotechnický priemysel; zlievarenský priemysel; výroba odliatkov z ocele; stravovacie služby; výroba a predaj hutníckych zariadení a produktov pre priemysel; výroba oceľových konštrukcií a výroba materiálov pre potreby stavebníctva; zber šrotu; enviromentálne merania, analýzy a poradenstvo; strojárenský priemysel; výroba hliníkových produktov; výroba kokilových hliníkových odliatkov; výroba a predaj dielov do leteckého priemyslu, skladovanie a zneškodňovanie nebezpečného odpadu; poskytovanie poradenských služieb; investičná činnosť; kúpa tovaru za účelom ďalšieho predaja; distribúcia tepla; výroba bravčového a hovädzieho mäsa, mäsových výrobkov, konzerv a polokonzerv; poskytovanie komplexných bankových služieb; predaj chovateľských potrieb pre záujmové chovy a predaj zvierat, predaj nafty a olejov. 
58.	Podnikateľ Penta, okrem činností vykonávaných v rámci vyššie uvedených oblastí, vykonáva taktiež činnosti súvisiace so zdravotnou starostlivosťou, a to:
-	vykonáva činnosti zdravotnej poisťovne (Dôvera ZP),
-	poskytuje zdravotnú starostlivosť všeobecnú a špecializovanú (Euromedix - 2 polikliniky v meste Bratislava, Prosanus – 2 polikliniky v meste Bratislava, PZC Slovnaft – 1 poliklinika v meste Bratislava, ProCare MC, ProCare – 1 poliklinika v meste Žiar nad Hronom, 1 poliklinika v meste Košice, MC Nitra – 1 neštátne zdravotnícke zariadenie v meste Nitra, MP Sereď – 1 poliklinika v meste Sereď),
-	poskytuje zdravotnú starostlivosť v zariadeniach spoločných vyšetrovacích a liečebných zložiek (ďalej len „zariadenia SVaLZ“) (Alpha Medical – laboratóriá v mestách Bánovce nad Bebravou, Stropkov, Bratislava – 2 laboratóriá, Žiar nad Hronom, Ružomberok – 2 laboratóriá, Bytča, Humenné, Prešov; BIORTG – laboratóriá v mestách Svit, Kežmarok, Nové Zámky, Komárno; Centrum zdravia – laboratórium v meste Nitra)
-	poskytuje lekárenskú starostlivosť, 
-	poskytuje pracovnú zdravotnú službu. 

59.	Podnikateľ Novapharm a ním kontrolované spoločnosti vykonávajú najmä nasledujúce podnikateľské činnosti:
-	poskytovanie služieb zubnej techniky,
-	prevádzkovanie zariadenia ústavnej zdravotnej starostlivosti, 
-	poskytovanie lekárenskej starostlivosti,
-	poskytovanie zdravotnej starostlivosti všeobecnej a špecializovanej, 
60.	Podnikateľ Novapharm prevádzkuje Železničnú nemocnicu a polikliniku Bratislava a Železničnú polikliniku Zvolen.
61.	Okrem vyššie uvedených činností poskytuje podnikateľ Novapharm aj kancelárske a sekretárske služby  a tiež prenájom hnuteľných vecí.
62.	Podnikateľ ŽZ Ke vykonáva najmä nasledujúce podnikateľské činnosti:
-	prevádzkovanie ústavnej zdravotnej starostlivosti,
-	poskytovanie služieb klinickej psychológie, 
-	poskytovanie služieb certifikovanej pracovnej činnosti  - dopravná psychológia, 
-	poskytovanie služieb certifikovanej pracovnej činnosti – psychoterapia,
-	poskytovanie služieb certifikovanej pracovnej činnosti – klinická psychofyziológia, 
-	poskytovanie zdravotnej starostlivosti všeobecnej a špecializovanej.
63.	Podnikateľ ŽZ Ke prevádzkuje Železničnú nemocnicu a polikliniku Košice.
64.	Okrem vyššie uvedených poskytuje podnikateľ ŽZ Ke tiež sprostredkovanie obchodu, reklamnú a propagačnú činnosť, prenájom hnuteľných vecí, masérske služby, doprava do alebo zo zdravotníckeho zariadenia. 
65.	Na základe vyššie uvedeného, úrad konštatuje, že aktivity podnikateľa Penta ako nadobúdateľa výlučnej kontroly a podnikateľa Novapharm a podnikateľa ŽZ Ke ako spoločností, nad ktorými je kontrola nadobúdaná, sa prekrývajú v týchto činnostiach:
-	poskytovanie lekárenskej starostlivosti,
-	poskytovanie ambulantnej zdravotnej starostlivosti, a to všeobecnej a špecializovanej,
-	poskytovanie zdravotnej starostlivosti v zariadeniach SVaLZ, nakoľko podnikateľ Novapharm a podnikateľ ŽZ Ke vykonávajú tieto činnosti pre vlastnú potrebu, a to v odboroch hematológia, klinická biochémia a lekárska genetika, 
-	poskytovanie pracovnej zdravotnej služby.
66.	Podnikateľ Novapharm poskytuje lekárenskú starostlivosť prostredníctvom svojej dcérskej spoločnosti v meste Zvolen, ul. J. Jiskru 8. Taktiež podnikateľ Penta prevádzkuje v meste Zvolen jednu lekáreň, a to na ul. Hronská 2. Vzhľadom na skutočnosť, že vzdialenosť oboch prevádzok je minimálne 1,5 km a taktiež na skutočnosť, že v meste Zvolen v menšej vzdialenosti od oboch lekární existuje dostatočný počet ďalších poskytovateľov lekárenskej starostlivosti, úrad sa ďalej bližšie nezaoberal poskytovaním lekárenskej starostlivosti v meste Zvolen. 

Činnosti prevádzkovania zdravotníckeho zariadenia ambulantnej zdravotnej starostlivosti – polikliniky

67.	Podnikateľ Penta v Oznámení koncentrácie vymedzil ako tovarový trh trh polikliník, ktorý zahrňuje poskytovateľov ambulantnej zdravotnej starostlivosti, ktorí poskytujú zdravotnú starostlivosť v zariadeniach ambulantnej zdravotnej starostlivosti - poliklinike.
68.	Zariadenia ambulantnej zdravotnej starostlivosti – polikliniky (ďalej len „polikliniky“) poskytujú ambulantnú zdravotnú starostlivosť všeobecnú (pre dospelých, pre deti a dorast), špecializovanú (gynekologickú, zubno-lekársku), inú špecializovanú. 
69.	Povolenie na prevádzkovanie polikliniky vydáva v súlade so zákonom samosprávny kraj.
70.	Podľa účastníka správneho konania sú polikliniky charakteristické tým, že poskytujú ambulantnú zdravotnú starostlivosť všeobecnú, špecializovanú a inú špecializovanú na jednom mieste, tzv. „pod jednou strechou“.
71.	V súlade s legislatívnou úpravou, ktorá vymedzuje systém poskytovania zdravotnej starostlivosti, má každý (občan/pacient) právo na výber poskytovateľa zdravotnej starostlivosti. Zdravotná starostlivosť je občanom/pacientom poskytovaná na základe dohody o poskytovaní zdravotnej starostlivosti, pričom poskytovateľ zdravotnej starostlivosti môže odmietnuť uzavretie uvedenej dohody o poskytovaní zdravotnej starostlivosti na základe zákonom špecifikovaných dôvodov (nedostatočná kapacita, a pod.). 
72.	Zdravotná starostlivosť je uhrádzaná z prostriedkov verejného zdravotného poistenia – v prípade neodkladnej zdravotnej starostlivosti a zdravotnej starostlivosti poskytnutej v rámci štruktúry a objemu podľa zmluvy medzi poskytovateľom zdravotnej starostlivosti a zdravotnou poisťovňou.
73.	Poskytovatelia ambulantnej zdravotnej starostlivosti poskytujú svojim pacientom okrem zdravotnej starostlivosti plne hradenej zo zdrojov verejného zdravotného poistenia tiež zdravotnú starostlivosť plne, prípadne čiastočne uhrádzanú priamo pacientom. 
74.	Okrem vyššie uvedenej zdravotnej starostlivosti uhrádzanej v plnom rozsahu alebo čiastočne zo zdrojov verejného zdravotného poistenia, je na trhu poskytovaná aj zdravotná starostlivosť výlučne uhrádzaná pacientom (tzv. samoplatcovia), a to poskytovateľmi zdravotnej starostlivosti, ktorí nemajú uzatvorenú zmluvu so zdravotnými poisťovňami.
75.	Poskytovateľmi ambulantnej zdravotnej starostlivosti sú fyzické alebo právnické osoby. Zdravotná starostlivosť je poskytovaná v zariadeniach ambulantnej zdravotnej starostlivosti, ktorými sú ambulancie (všeobecné, špecializované a ďalšie) a polikliniky.
76.	Tak ako bolo uvedené vyššie podnikateľ Penta, podnikateľ Novapharm a podnikateľ ŽZ Ke poskytujú ambulantnú zdravotnú starostlivosť v poliklinikách. 
77.	Okrem toho poskytujú ambulantnú zdravotnú starostlivosť všeobecnú, špecializovanú a špecializovanú inú vo všetkých odboroch aj fyzické osoby ako poskytovatelia zdravotnej starostlivosti (ďalej len „samostatní lekári“). Títo samostatní lekári môžu ambulantnú zdravotnú starostlivosť poskytovať v samostatných ambulanciách alebo v ambulanciách, ktoré sú umiestnené v jednej budove s inými ambulanciami, pritom môžu mať výhodu zdravotnej starostlivosti poskytovanej „pod jednou strechou“. Niektoré nemocnice ako právnické osoby poskytujú ambulantnú zdravotnú starostlivosť na základe povolenia vydaného samosprávnym krajom pre jednotlivé ambulancie, nie pre polikliniku ako celok. 
78.	Ambulantná zdravotná starostlivosť poskytovaná jednotlivými poskytovateľmi v určených zariadeniach ambulantnej zdravotnej starostlivosti je v každom odbore špecifická, nemôže byť nahradená zdravotnou starostlivosťou poskytnutou poskytovateľom v rámci iného odboru. Z uvedeného dôvodu nie sú jednotlivé odbory v rámci všeobecnej, špecializovanej a špecializovanej inej ambulantnej zdravotnej starostlivosti vzájomne zastupiteľné.
79.	Pri posudzovaní predmetnej koncentrácie v oblasti prevádzkovania zdravotníckeho zariadenia ambulantnej zdravotnej starostlivosti – polikliniky úrad zobral vyššie uvedené do úvahy, t.j. zaoberal sa tým, akú konkrétnu zdravotnú starostlivosť jednotlivé polikliniky poskytujú.
80.	Avšak vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod na bližšiu špecifikáciu tovarového trhu v predmetnej oblasti.
81.	Ako priestorový trh vymedzil podnikateľ Penta v predmetnom správnom konaní pri činnosti prevádzkovaných polikliník spádové oblasti svojich polikliník a polikliník podnikateľa Novapharm a podnikateľa ŽZ Ke. Pri vymedzení spádovej oblasti vychádzal podnikateľ Penta zo skutočností ako sú bydlisko klientov, hustota osídlenia danej oblasti, infraštruktúra, dostupnosť. Podľa uvedených kritérií podnikateľ Penta identifikoval:
-	trh polikliník pre územie Bratislava a okolie, 
-	trh polikliník pre územie Zvolen a okolie,
-	trh polikliník pre územie Košice a okolie. 
82.	Úrad pri posudzovaní činností podnikateľa Penta, podnikateľa Novapharm a podnikateľa ŽZ Ke pri prevádzkovaní zariadenia ambulantnej zdravotnej starostlivosti – polikliniky vychádzal z informácií a podkladov predložených účastníkom správneho konania v Oznámení koncentrácií ako aj z informácií a podkladov doručených úradu v rámci všeobecného šetrenia trhu od oslovených subjektov, ktoré poskytujú ambulantnú zdravotnú starostlivosť v poliklinikách, prípadne ambulanciách. 

Bratislava
83.	Z Oznámenia koncentrácie vyplynulo, že podnikateľ Penta prevádzkuje v meste Bratislava 5 polikliník, a to na Prievozskej ulici, na Daxnerovom námestí, na Námestí sv. Františka – Karlova Ves a vo Vlčom hrdle v areáli Slovnaft a jednu novootvorenú polikliniku (činnosť od 11.02.2010) na Betliarskej ulici – Petržalka.
84.	Podnikateľ Novapharm prevádzkuje v Bratislave jednu polikliniku na Šancovej ulici, Železničnú nemocnicu s poliklinikou Bratislava.
85.	Na základe porovnania činností vykonávaných oboma podnikateľmi v poliklinikách v Bratislave je možné konštatovať, že obaja podnikatelia poskytujú ambulantnú zdravotnú starostlivosť všeobecnú pre dospelých, a tiež ambulantnú zdravotnú starostlivosť špecializovanú gynekologickú. Ich činnosti sa prekrývajú aj vo výkone špecializovanej inej ambulantnej zdravotnej starostlivosti, a to v odboroch: dermatológia, diabetológia, fyziatria, balneológia a liečebná rehabilitácia, gastroenterológia, chirurgia, kardiológia, neurológia, oftalmológia, otorhinolaringológia, plastická chirurgia, rádiológia a urológia. 
86.	Nadobudnutím kontroly nad podnikateľom Novapharm rozšíri podnikateľ Penta portfólio poskytovaných špecializácií v meste Bratislava o odbor alergiológia, anesteziológia, endokrinológia, klinická psychológia, nefrológia, pneumológia, psychiatria a reumatológia. 
87.	Z analýzy štruktúry pacientov podľa miesta bydliska polikliník podnikateľa Penta na Prievozskej ulici, na Daxnerovom námestí a v areáli Slovnaft vo Vlčom hrdle vyplynulo, že 60 % pacientov všetkých polikliník podnikateľa Penta pochádza z Bratislavy a ďalších 20 % pacientov jednotlivých polikliník podnikateľa Penta pochádza z okolitých okresov Senec, Pezinok, Malacky a Dunajská Streda. 
88.	Poliklinika na Námestí sv. Františka - Karlovej Vsi poskytuje zdravotnú starostlivosť pre ďalších 20 % pacientov (okrem 60 % pacientov pochádzajúcich z Bratislavy) z okresov Senica, Trnava a Skalica.
89.	V porovnaní s uvedeným je v štruktúre pacientov polikliniky podnikateľa Novapharm 60 % pacientov z Bratislavy a z okresu Nové Zámky. Ďalších 20 % pacientov tejto polikliniky pochádza z okresov Senec, Pezinok, Trnava, Malacky, Galanta a Senica. 
90.	Na základe vyššie uvedeného je možné konštatovať, že spádové oblasti odkiaľ pochádza väčšina pacientov polikliník podnikateľa Penta v meste Bratislava sa prekrývajú so spádovou oblasťou polikliniky podnikateľa Novapharm.
91.	V rámci mesta Bratislava a okolia prevádzkujú zariadenia ambulantnej zdravotnej starostlivosti – polikliniky, okrem iných aj tieto subjekty, ktoré úrad oslovil v rámci vyššie uvedeného prieskumu: Fakultná nemocnica s poliklinikou Bratislava, Ružinovská poliklinika, a.s., Medifera spol. s r.o., Onkologický ústav sv. Alžbety s.r.o., Medicover s.r.o., Nemocnica svätého Michala, a.s., Fakultná nemocnica s poliklinikou Milosrdní bratia, spol. s r.o., PRO BIOS spol. s r.o. neštátna poliklinika, Nemocničná a.s.
92.	Ďalšie polikliniky oslovené v rámci vyššie spomenutého prieskumu trhu vymedzili územie, z ktorého pochádza 60 % a prípadne ďalších 20 % ich pacientov územím mesta Bratislavy, respektíve užšie, ako jednotlivé mestské časti a aj okolité okresy Senec, Pezinok, Malacky prípadne Dunajská Streda.
93.	Vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod na bližšiu špecifikáciu priestorového trhu v predmetnej oblasti.

Žiar nad Hronom - Zvolen
94.	Účastník správneho konania, podnikateľ Penta, v Oznámení koncentrácie označil za ovplyvnený trh taktiež trh polikliník v meste Zvolen a jeho okolí. Z Oznámenia koncentrácie vyplynulo, že podnikateľ Penta prevádzkuje polikliniku v meste Žiar nad Hronom a podnikateľ Novapharm prevádzkuje v meste Zvolen jednu polikliniku, a to Železničnú polikliniku Zvolen. Vzdialenosť medzi mestom Žiar nad Hronom a mestom Zvolen je 24 km.
95.	Z analýzy štruktúry pacientov jednotlivých polikliník podľa miesta bydliska vyplynulo, že až 73 % pacientov polikliniky podnikateľa Penta v Žiari nad Hronom pochádza z okresu Žiar nad Hronom a 88 % pacientov tejto polikliniky  pochádza z okresov Žiar nad Hronom a Žarnovica. Pacienti z okresu Zvolen tvoria menej ako 1 % na celkovom počte pacientov polikliniky podnikateľa Penta v Žiari nad Hronom.
96.	V prípade polikliniky podnikateľa Novapharm vo Zvolene tvoria 68 % - ný podiel na celkovom počte pacientov obyvatelia okresu Zvolen a 80 % ný podiel na celkovom počte pacientov tvoria obyvatelia okresu Zvolen a Detva. Pacienti pochádzajúci z okresu Žiar nad Hronom tvoria na celkovom počte pacientov menej ako 4 % -ný podiel.
97.	Na základe vyššie uvedeného možno konštatovať, že spádové oblasti polikliniky podnikateľa Penta v Žiari nad Hronom a podnikateľa Novapharm vo Zvolene sa prekrývajú len zanedbateľne.
98.	Úrad v rámci vyššie spomenutého prešetrovania trhu oslovil Nemocnicu s poliklinikou VAŠE ZDRAVIE, n.o. vo Zvolene, Všeobecnú nemocnicu v Žiari nad Hronom a tiež Fakultnú nemocnicu s poliklinikou F.D. Roosevelta Banská Bystrica. Z informácií doručených úradu od uvedených subjektov vyplynulo, že 60 % pacientov Nemocnice s poliklinikou VAŠE ZDRAVIE, n.o. vo Zvolene pochádza z okresov Zvolen, Detva a Krupina a  80 %-ý podielu na celkovom počte pacientov dopĺňajú, okrem uvedených aj obyvatelia pochádzajúci z okresu Žiar nad Hronom. Z informácií doručených úradu od  Všeobecnej nemocnice v Žiari nad Hronom vyplynulo, že 60 % pacientov tejto nemocnice pochádza z okresov Žiar nad Hronom a 80 % - ný podiel na celkovom počte pacientov dopĺňajú obyvatelia pochádzajúci z okresov Žarnovica a Banská Štiavnica. 
99.	Z prieskumu úradu vyplynulo, že Nemocnica s poliklinikou VAŠE ZDRAVIE, n.o. vo Zvolene neoznačila za svojich konkurentov poskytovateľov ambulantnej zdravotnej starostlivosti z mesta Žiar nad Hronom a rovnako Všeobecná nemocnica v Žiari nad Hronom neoznačila za svojich konkurentov poskytovateľov ambulantnej zdravotnej starostlivosti z mesta Zvolen. 
100.	Vzhľadom na vyššie uvedené, a teda, že spádové územia polikliniky podnikateľa Penta v Žiari nad Hronom a polikliniky podnikateľa Novapharm vo Zvolene sa neprekrývajú a taktiež ďalšia poliklinika pôsobiaca v Žiari nad Hronom/Zvolene neoznačila za konkurenta polikliniku pôsobiacu vo Zvolene/Žiari nad Hronom, ako aj vzhľadom na závery úradu uvedené nižšie nebol dôvod na to, aby sa úrad bližšie zaoberal dôsledkami získania kontroly podnikateľa Penta nad podnikateľom Novapharm. 

Košice
101.	Z Oznámenia koncentrácie vyplynulo, že podnikateľ Penta prevádzkuje v meste Košice 1 polikliniku a podnikateľ ŽZ Ke prevádzkuje v meste Košice jednu polikliniku, Železničnú nemocnicu s poliklinikou Košice.
102.	Na základe porovnania činností vykonávaných oboma podnikateľmi v poliklinikách v Košiciach je možné konštatovať, že obaja podnikatelia poskytujú ambulantnú zdravotnú starostlivosť všeobecnú pre dospelých, ambulantnú zdravotnú starostlivosť špecializovanú gynekologickú a stomatologickú. Ich činnosti sa prekrývajú vo výkone špecializovanej inej ambulantnej zdravotnej starostlivosti, a to v odboroch: algeziológia, anesteziológia, angiológia, diabetológia, endokrinológia, fyziatria, balneológia a liečebná rehabilitácia, gastroenterológia, chirurgia, internista, kardiológia, neurológia, oftalmológia, ortopédia, otorhinolaringológia, pracovné lekárstvo a urológia. 
103.	Nadobudnutím kontroly nad podnikateľom ŽZ Ke rozšíri podnikateľ Penta portfólio poskytovaných špecializácií v meste Košice o odbor dermatovenerológia, hematológia, klinická psychológia, psychiatria, rádiodiagnostika, reumatológia. 
104.	Z analýzy štruktúry pacientov polikliniky podnikateľa Penta podľa miesta bydliska vyplynulo, že 60 % pacientov polikliniky v Košiciach pochádza z mesta Košice a ďalších 20 % pacientov tejto polikliniky pochádza z okresu Košice okolie a z okresu Prešov (spolu 80 %).
105.	Štruktúru pacientov polikliniky podnikateľa ŽZ Ke tvorí 60 % pacientov z mesta Košice a z okresov Košice okolie, Trebišov a Prešov. Ďalších 20 % pacientov tejto polikliniky pochádza z okresov Sabinov, Gelnica, Michalovce, Vranov nad Topľou a Revúca.
106.	Na základe vyššie uvedeného je možné konštatovať, že spádová oblasť polikliniky podnikateľa Penta v meste Košice sa prekrýva so spádovou oblasťou polikliniky podnikateľa ŽZ Ke v Košiciach.
107.	V rámci mesta Košice a okolia prevádzkujú zariadenia ambulantnej zdravotnej starostlivosti – polikliniky, prípadne ambulancie, okrem iných aj tieto subjekty, ktoré úrad oslovil v rámci vyššie uvedeného prieskumu: Poliklinika – Medicínske centrum Košice, spol. s r.o., Nemocnica Košice-Šaca, a.s., 1. súkromná nemocnica, Ergomed Poliklinika, s.r.o., Fakultná nemocnica s poliklinikou L. Pasteura Košice, Letecká vojenská nemocnica, Košice.
108.	Polikliniky a nemocnice oslovené v rámci vyššie spomenutého  prieskumu trhu vymedzili územie, z ktorého pochádza 60  % ich pacientov územím mesta Košice a okresu Košice okolie. Ďalších 20 % ich pacientov je z územia okresov Košice okolie, Humenné, Prešov, Vranov nad Topľou, Michalovce, Trebišov a Bardejov.
109.	Vzhľadom ma vyššie uvedené ako aj na závery úradu uvedené nižšie ponecháva úrad presnú definíciu priestorového relevantného trhu otvorenú.  

Činnosti prevádzkovania zdravotníckeho zariadenia spoločných vyšetrovacích a liečebných zložiek 

110.	Podnikateľ Penta v Oznámení koncentrácie označil za ovplyvnený trh poskytovanie ambulantnej zdravotnej starostlivosti v zariadeniach spoločných vyšetrovacích a liečebných zložiek, a to konkrétne tovarový trh hematológie, tovarový trh klinickej biochémie a tovarový trh lekárskej genetiky.
111.	Poskytovanie ambulantnej zdravotnej starostlivosti v zariadeniach SVaLZ je legislatívne upravené. Povolenie na prevádzkovanie takéhoto zariadenia vydáva samosprávny kraj, prípadne Ministerstvo zdravotníctva SR, a to po splnení zákonom stanovených podmienok. Zariadenie SVaLZ musí spĺňať materiálne (prístrojové, technologické, hygienické, materiálové a ďalšie) a personálne (kvalita personálu – vysokoškolsky vzdelaný garant, laboranti a podobne)  podmienky vybavenia takéhoto zariadenia. 
112.	Objednávateľom výkonov ambulantnej zdravotnej starostlivosti poskytovanej v zariadeniach SVaLZ sú poskytovatelia ambulantnej prípade ústavnej zdravotnej starostlivosti. Uvedení poskytovatelia objednávajú túto zdravotnú starostlivosť pre svojich pacientov, pričom realizované výkony poskytnutej zdravotnej starostlivosti uhrádzajú zdravotné poisťovne zo zdrojov verejného zdravotného poistenia, a to na základe zmluvných vzťahov medzi zdravotnými poisťovňami a zariadeniami SVaLZ, v ktorých je dohodnutý objem a štruktúra uhradenej zdravotnej starostlivosti v určenom časovom období. Zároveň výška maximálnej ceny za bod v rámci jednotlivých vyšetrení je regulovaná, pričom počet bodov za jednotlivé vyšetrenia je stanovený. Zariadenia SVaLZ poskytujú tiež vyšetrenia, ktoré môžu byť uhrádzané priamo, teda nie zo zdrojov verejného zdravotného poistenia, avšak podiel týchto poskytnutých vyšetrení nie je veľký, nakoľko ide o nákladné výkony.
113.	Vstup nových poskytovateľov na trh zariadení SVaLZ je, okrem vyššie spomenutého získania povolenia na prevádzku, limitovaný taktiež uzatváraním zmlúv so zdravotnými poisťovňami v prípade poskytovania laboratórnych vyšetrení uhrádzaných zo zdrojov verejného zdravotného poistenia. Zdravotná poisťovňa uhrádza len vopred zmluvne dohodnutý objem výkonov. Rozsah uzavretých zmlúv poisťovne so zariadeniami SVaLZ nie je regulovaný a poisťovňa uzatvára zmluvy so zariadeniami SVaLZ v počte a rozsahu, odvíjajúcom sa od jej možnosti uhrádzať realizované výkony. 
114.	Vzhľadom na vzťah: objednávateľ, ktorým je poskytovateľ ambulantnej prípadne ústavnej zdravotnej starostlivosti, zariadenie SVaLZ, ktoré danú diagnostiku vykoná a zdravotnou poisťovňou, ktorá uhrádza zariadeniu SVaLZ vykonané vyšetrenia ako aj na striktnú zmluvnú reguláciu rozsahu realizovaných/uhradených vyšetrení, nie je bežným, prípadne možným poskytovanie rôznych typov zliav za objem objednaných vyšetrení v konkrétnom zariadení SVaLZ.
115.	Ako vyplýva z vyššie uvedeného, výber poskytovateľa laboratórnej diagnostiky zo strany poskytovateľov ambulantnej prípadne ústavnej starostlivosti (ďalej spolu aj „objednávajúci lekári“) nie je motivovaný cenou. Odberatelia – objednávajúci lekári sú pri výbere zariadenia SVaLZ ovplyvňovaní faktormi ako doprava vzoriek do laboratória na náklady zariadenia SVaLZ, akreditácia a kvalita personálu, komplexnosť poskytovaných služieb, možnosť doručovania výsledkov vyšetrení elektronicky, možnosť konzultácie výsledkov vyšetrení s odborníkmi laboratória a podobne. Niektoré zariadenia SVaLZ poskytujú objednávajúcim lekárom aj odberový materiál na odoberanie vzoriek.
116.	Samotná realizácia konkrétneho vyšetrenia pozostáva z viacerých fáz, pričom kvalita realizácie každej fázy má vplyv na kvalitu konečného výsledku. 
117.	Po indikácii potreby vykonania vyšetrenia pacienta lekárom je pacientovi odobratá vzorka biologického materiálu. Po označení vzorky a vypísaní žiadanky je vzorka doručovaná, a to na náklady a v réžii poskytovateľa ambulantnej zdravotnej starostlivosti, poskytovateľa ústavnej starostlivosti, zariadenia SVaLZ alebo pacienta, do zariadenia SVaLZ. V zariadení SVaLZ sa uskutoční evidencia v informačnom systéme ako aj samotné spracovanie, úprava vzorky a analýza. Po jeho realizácii prebieha spracovanie výsledkov a ich kontrola. Výsledky sú doručované do informačného systému a lekárovi – objednávateľovi vyšetrenia, ktorý o týchto výsledkoch informuje pacienta. Následne je realizované vyúčtovanie vyšetrenia zdravotnej poisťovni alebo objednávateľovi. 
118.	Zariadenia SVaLZ realizujú vyšetrenia vo viacerých odboroch, pričom vyšetrenia realizované v jednotlivých odboroch nemôžu byť zastúpené inými, sú realizované na základe používania iných technológií a podobne. Z podkladov a informácií predložených úradu účastníkom správneho konania vyplynulo, že činnosti podnikateľa Penta a podnikateľov Novapharm a ŽZ Ke sa v rámci zariadení SVaLZ prekrývajú na územiach, ktoré budú uvedené nižšie, v nasledujúcich odboroch laboratórnych diagnostík vykonávaných zariadeniami SVaLZ:

Hematológia

119.	Vyšetrenia poskytované v zariadeniach SVaLZ v odbore hematológia predstavujú fyzikálno-chemickú analýzu biologického materiálu, a to krvi, prípadne ďalších telesných tekutín metódami klinickej hematológie za účelom získať dôkazy pre potrebu diagnostického procesu a sledovania účinnosti aplikovanej terapie. 
120.	Podnikateľ Penta vykonáva vyšetrenia v zariadení SVaLZ v odbore hematológia prostredníctvom svojej dcérskej spoločnosti Alpha medical, ktorá prevádzkuje laboratóriá vykonávajúce hematologické vyšetrenia v Bánovciach nad Bebravou, Stropkove, Bratislave, Žiari nad Hronom, Banskej Bystrici, Ružomberku a Bytči, prostredníctvom dcérskej spoločnosti BIORTG vo Svite, Kežmarku a Komárne a prostredníctvom dcérskej spoločnosti Centrum zdravia v Nitre. 
121.	Podnikateľ Novapharm vykonáva vyšetrenia v zariadení SVaLZ v odbore hematológia vo svojej poliklinike v Bratislave a vo svojej poliklinike vo Zvolene, pričom väčšina všetkých vyšetrení je realizovaná pre potrebu samotnej polikliniky, prípadne lekárov, ktorí vykonávajú svoju činnosť v priestoroch polikliniky. Podnikateľ Novapharm nevykonáva zvoz vzoriek biologického materiálu.
122.	V rámci laboratórnej diagnostiky v odbore hematológia sú vykonávané viaceré typy vyšetrení (stanovenie krvného obrazu, analýzy parametrov zrážanlivosti krvi, diagnostika hematologických malignít a podobne), ktoré by mohli predstavovať samostatný tovarový trh.
123.	Avšak vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod na bližšiu špecifikáciu tovarového trhu v oblasti zariadení SVaLZ pri vykonávaní odboru laboratórnej diagnostiky hematológia. 

Klinická biochémia

124.	Vyšetrenia poskytované v zariadeniach SVaLZ v odbore klinická biochémia predstavujú fyzikálno-chemickú analýzu biologického materiálu, a to krvi, moču, stolice a ďalších telesných tekutín metódami klinickej biochémie za účelom získať dôkazy pre proces a pre sledovanie činnosti aplikovanej terapie. 
125.	Podnikateľ Penta vykonáva vyšetrenia v zariadení SVaLZ v odbore klinickej biochémie prostredníctvom svojej dcérskej spoločnosti Alpha medical, ktorá prevádzkuje laboratóriá vykonávajúce vyšetrenia klinickej biochémie v Bánovciach nad Bebravou, Stropkove, Bratislave, Žiari nad Hronom, Banskej Bystrici, Ružomberku a Bytči, prostredníctvom dcérskej spoločnosti BIORTG vo Svite, Kežmarku, Nových Zámkoch a Komárne a prostredníctvom dcérskej spoločnosti Centrum zdravia v Nitre. 
126.	Podnikateľ Novapharm vykonáva vyšetrenia v zariadení SVaLZ v odbore klinická biochémia vo svojej poliklinike v Bratislave a vo Zvolene, pričom väčšina vyšetrení je realizovaná pre potrebu samotnej polikliniky, prípadne lekárov, ktorí vykonávajú svoju činnosť v priestoroch polikliniky. Podnikateľ Novapharm nevykonáva zvoz vzoriek biologického materiálu.
127.	Podnikateľ ŽZ Ke vykonáva vyšetrenia v zariadení SVaLZ v odbore klinickej biochémie vo svojej poliklinike v Košiciach, pričom väčšina všetkých vyšetrení je realizovaná pre potrebu samotnej polikliniky, prípadne lekárov, ktorí vykonávajú svoju činnosť v priestoroch polikliniky. Podnikateľ Novapharm nevykonáva zvoz vzoriek biologického materiálu.
128.	Podobne ako pri laboratórnych vyšetreniach v odbore hematológia aj v rámci laboratórnej diagnostiky v odbore klinická biochémia sú vykonávané viaceré typy vyšetrení (stanovovanie nádorových markerov, identifikácia paraproteínov, vyšetrovanie enzýmov, proteínov a podobne), ktoré by mohli predstavovať samostatný tovarový trh.
129.	Avšak vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod na bližšiu špecifikáciu tovarového trhu v oblasti zariadení SVaLZ pri vykonávaní odboru laboratórnej diagnostiky klinická biochémia. 

Lekárska genetika

130.	Lekárska genetika poskytuje ambulantné služby za účelom diagnostiky syndromológie a poradenstva. Ďalej poskytuje molekulárno biologické analýzy biologického materiálu ako je krv, moč, bunky a prípadne ďalšie telesné tekutiny (plodová voda) za účelom získať dôkazy pre diagnostický proces a sledovanie účinnosti aplikovanej terapie. Ďalej sa v rámci lekárskej genetiky realizujú cytogenetické vyšetrenia. 
131.	Podnikateľ Penta vykonáva vyšetrenia v zariadení SVaLZ v odbore lekárskej genetiky prostredníctvom svojej dcérskej spoločnosti Alpha medical, ktorá prevádzkuje laboratóriá vykonávajúce vyšetrenia lekárskej genetiky v Ružomberku, Humennom a Prešove. 
132.	Podnikateľ Novapharm vykonáva vyšetrenia v zariadení SVaLZ v odbore lekárska genetika vo svojej poliklinike v Bratislave.
133.	Pri užšom delení lekárskej genetiky sa však, podľa vyjadrení účastníka správneho konania, činnosti podnikateľa Penta a činnosti podnikateľa Novapharm prekrývajú len minimálne, nakoľko podnikateľ Penta vykonáva v rámci lekárskej genetiky prevažne analýzy DNA z mimoľudských genómov a podnikateľ Novapharm vykonáva v rámci lekárskej genetiky cytogenetiku a rýchlu prenatálnu diagnostiku anuploídií chromozómov plodu (teda analýzy ľudského genómu). Zároveň podnikateľ Penta vo svojom Oznámení koncentrácie uviedol, že tieto vyšetrenia a diagnostiky nie sú zastupiteľné a preto nepatria na jeden tovarový trh.
134.	Avšak vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod na bližšiu špecifikáciu tovarového trhu v oblasti zariadení SVaLZ pri vykonávaní odboru laboratórnej diagnostiky lekárska genetika.
135.	Podnikateľ Penta vymedzil priestorový trh pre činnosti zariadení SVaLZ v odbore laboratórnej diagnostiky hematológia a klinická biochémia územím samosprávneho kraja, v ktorom jednotlivé laboratóriá vykonávajú činnosť. V rámci lekárskej genetiky označil účastník správneho konania za priestorový trh oblasť, v ktorej túto činnosť vykonávajú obaja podnikatelia:
-	trh hematológie v Bratislavskom kraji, 
-	trh hematológie v Banskobystrickom kraji,
-	trh klinickej biochémie v Bratislavskom kraji, 
-	trh klinickej biochémie v Banskobystrickom kraji,
-	trh lekárskej genetiky v oblasti západného Slovenska.
136.	Podľa údajov a vyjadrení účastníka správneho konania, stabilnosť biologického materiálu pre odbory laboratórnej diagnostiky hematológia a klinická biochémia, na ktorom sa vykonávajú jednotlivé diagnostické vyšetrenia, je 2-3 hodiny od odobratia vzorky do potreby vykonania vyšetrenia. Po uplynutí uvedeného času, prípadne nevhodnou manipuláciou so vzorkou biologického materiálu sa tento znehodnotí a nie je možné vykonať samotnú diagnostiku so zachovaním kvality výsledku. Stálosť vzorky je rôzna pri type odobratého materiálu a môže sa tiež predĺžiť, napr. schladením prípadne zmrazením vzoriek, u ktorých je to možné.
137.	V priebehu správneho konania úrad oslovil v rámci všeobecného prešetrovania trhu subjekty, ktoré sú zariadeniami SVaLZ a vykonávajú vyšetrenia laboratórnej diagnostiky. Na základe údajov doručených v rámci predmetného šetrenia úrad zistil, že vymedzenie priestorového trhu pre jednotlivé obory laboratórnej diagnostiky je ovplyvnené vyššie spomenutou stálosťou vzoriek biologického materiálu ako aj dopravnou infraštruktúrou na danom území. Z jednotlivých odpovedí od oslovených zariadení SVaLZ vyplýva, že maximálna vzdialenosť obsluhovaného územia od laboratória je do 100 km. Samotné laboratória však realizujú zber vzoriek na území vzdialenom 20-80 km. 
138.	Avšak vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod na bližšiu špecifikáciu priestorového trhu v oblasti zariadení SVaLZ pri vykonávaní odboru laboratórnej diagnostiky hematológia ako ani v oblasti zariadení SVaLZ pri vykonávaní odboru laboratórnej diagnostiky klinická biochémia.
139.	Podľa údajov a vyjadrení účastníka správneho konania, stabilnosť biologického materiálu pre odbor laboratórnej diagnostiky lekárska genetika, na ktorom sa vykonávajú jednotlivé diagnostické vyšetrenia, je 3-4 hodiny od odobratia vzorky biologického materiálu do realizácie samotného vyšetrenia. Po uplynutí uvedeného času, prípadne nevhodnou manipuláciou so vzorkou biologického materiálu sa tento znehodnotí a nie je možné vykonať samotnú diagnostiku so zachovaním kvality výsledku. 
140.	Podnikateľ Penta v Oznámení koncentrácie uviedol, že nevykonáva činnosť lekárskej genetiky v oblasti západného Slovenska a z územia západného Slovenska pochádza len časť analyzovaných vzoriek ([30-40] %) diagnostikovaných v laboratóriu v Ružomberku. Táto skutočnosť by mohla naznačovať, že priestorový trh by mal byť širší ako bol uvedený účastníkom správneho konania v Oznámení koncentrácie. 
141.	Z odpovedí subjektov oslovených v rámci prešetrovania na trhu vyplýva, že podobne ako pri vzorkách biologických materiálov určených pre hematologické vyšetrenia a vyšetrenia klinickej biochémie, aj pri vzorkách určených pre lekársku genetiku je stálosť rôzna v závislosti od biologického materiálu. Niektoré vzorky je dokonca možné prepravovať  bez zvláštneho zabezpečenia, napríklad aj poštou. 
142.	Avšak vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod na bližšiu špecifikáciu priestorového trhu v oblasti zariadení SVaLZ pri vykonávaní odboru laboratórnej diagnostiky lekárska genetika.

Pracovná zdravotná služba

143.	Podnikateľ Penta v Oznámení koncentrácie označil za ovplyvnený trh poskytovanie pracovnej zdravotnej služby. Pracovná zdravotná služba je činnosť vykonávaná na základe živnostenského oprávnenia, na vydanie ktorého je nevyhnutné osobitné oprávnenie Úradu verejného zdravotníctva Slovenskej republiky. Služba pracovnej zdravotnej služby je výlučne hradená z prostriedkov zamestnávateľov a tí sú povinní ju zabezpečovať pre svojich zamestnancov za podmienok stanovených zákonom. Táto služba pre zamestnancov môže byť dodávaná prostredníctvom kvalifikovaných zamestnancov zamestnávateľa alebo od externých dodávateľov. 
144.	Pracovná zdravotná služba sa poskytuje ako nemedicínska (hodnotenie pracovného prostredia) a medicínska (dohľad nad zdravím zamestnancov a preventívne lekárske prehliadky pre zamestnancov). Rozsah pracovnej zdravotnej služby, ktorú je zamestnávateľ povinný zabezpečiť svojim zamestnancom je určený zákonom.
145.	Počet subjektov poskytujúcich pracovnú zdravotnú služby na základe oprávnenia vydaného Úradom verejného zdravotníctva Slovenskej republiky (ďalej len „ÚVZ SR“) je ku dňu vydania rozhodnutia 86 a jednej subjekt má oprávnenie na túto činnosť pozastavené. 
146.	Aj napriek tomu, že by bolo možné ďalej členiť pracovnú zdravotnú službu na ďalšie segmenty (napr. medicínska, nemedicínska), vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod ďalej skúmať tieto činnosti bližšie.
147.	Ako priestorový trh vymedzil podnikateľ Penta pri realizácii pracovnej zdravotnej služby celé územie Slovenskej republiky. Dôvodom pre toto označenie je fakt, že poskytovatelia pracovnej zdravotnej služby, ktorí poskytujú tieto služby na základe oprávnenia vydaného Úradom verejného zdravotníctva Slovenskej republiky môžu túto službu poskytovať aj prostredníctvom poskytovateľov, s ktorými majú uzatvorenú zmluvu na výkon tejto činnosti aj na inom území ako je územie, na ktorom pôsobia tieto subjekty priamo. Z uvedeného vyplýva, že poskytovatelia pracovnej zdravotnej služby ju môžu poskytovať na základe oprávnenia vydaného ÚVZ SR prostredníctvom subdodávateľov na celom území Slovenskej republiky. 
148.	Vo vyššie uvedenom prieskume úrad oslovil aj spoločnosti poskytujúce pracovnú zdravotnú službu. Z informácií predložených v rámci uvedeného prieskumu vyplynulo, že oslovené subjekty poskytujú pracovnú zdravotnú službu aj prostredníctvom zmluvných lekárov – subdodávateľov v rámci celého územia SR a taktiež z odpovedí vyplynulo, že oslovené subjekty, ktoré nemajú oprávnenie ÚVZ SR vykonávať túto činnosť, poskytujú pracovnú zdravotnú službu pre svojich zmluvných partnerov – subjekty, ktoré majú oprávnenie túto činnosť vykonávať.
149.	Avšak vzhľadom na to, že predmetná koncentrácia nevyvoláva negatívne účinky na podmienky hospodárskej súťaže, tak ako bude uvedené nižšie v časti Dopad koncentrácie na hospodársku súťaž, nebol dôvod na bližšiu špecifikáciu priestorového trhu v oblasti poskytovania pracovnej zdravotnej služby.

Dopad koncentrácie na hospodársku súťaž

150.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.
151.	Ako bolo uvedené vyššie, aktivity podnikateľa Penta ako nadobúdateľa nepriamej výlučnej kontroly a podnikateľa Novapharm a podnikateľa ŽZ Ke ako spoločností, nad ktorými je kontrola nadobúdaná, sa prekrývajú v činnostiach prevádzkovania zariadenia ambulantnej zdravotnej starostlivosti – polikliniky, a to v Bratislave a okolí, v Košiciach a okolí a Žiari nad Hronom a okolí, v činnostiach prevádzkovania zariadenia spoločných vyšetrovacích a liečebných zložiek v odbore hematológia na území Bratislavského kraja a na území Banskobystrického kraja, v odbore klinická biochémia na území Bratislavského kraja a na území Banskobystrického kraja a v odbore lekárska genetika na území západného Slovenska a tiež v poskytovaní pracovnej zdravotnej služby v rámci územia Slovenskej republiky. 
152.	Účastník správneho konania, podnikateľ Penta, uviedol ako dôvod koncentrácie možnosť vhodnej investície z pohľadu rozšírenia komplexnosti ponúkaných služieb svojim klientom, úspory nákladov plynúcich z centralizácie niektorých činností a utilizácie personálu spoločností. Ako účinok koncentrácie s ohľadom na úsporu nákladov a zlepšenie vzťahu kvalita – cena uviedol podnikateľ Penta poskytovanie väčšej palety služieb v oblasti zdravotnej starostlivosti a tiež v oblasti pracovnej zdravotnej služby, kde bude môcť svojim klientom ponúknuť rozsiahlejšie možnosti realizovania preventívnych zdravotných prehliadok vo vzťahu k práci.

Činnosti prevádzkovania zdravotníckeho zariadenia ambulantnej zdravotnej starostlivosti – polikliniky v mestách Bratislava a Košice

153.	Z údajov a podkladov predložených podnikateľom Penta ako aj z údajov a podkladov predložených úradu subjektami oslovenými v rámci prešetrovania trhu vyplýva, že v rámci poskytovania ambulantnej zdravotnej starostlivosti v zariadeniach ambulantnej zdravotnej starostlivosti – poliklinikách existuje pre pacienta, v rámci území miest Bratislava a Košice možnosť výberu poskytovateľa ambulantnej zdravotnej starostlivosti tak zo zariadení polikliník ako aj zo zariadení ambulancií. Samotnú zmenu poskytovateľa v plnom rozsahu umožňuje aj legislatíva (okrem kapacitných obmedzení poskytovateľov).
154.	Po realizácii predmetnej koncentrácie budú činnosti prevádzkovania zdravotníckeho zariadenia ambulantnej zdravotnej starostlivosti – poliklinika v Bratislave a okolí vykonávať subjekty Ružinovská poliklinika, a.s., Onkologický ústav sv. Alžbety s.r.o., Fakultná nemocnica s poliklinikou Milosrdní bratia, spol. s r.o., Medifera spol. s r.o., Fakultná nemocnica s poliklinikou Bratislava, Medicover s.r.o., PRO BIOS spol. s r.o. neštátna poliklinika, Nemocničná a.s., Nemocnica svätého Michala, a.s., ktoré boli úradom oslovené v rámci prieskumu trhu ako aj ďalšie subjekty typu poliklinika a typu ambulancia. 
155.	Po realizácii predmetnej koncentrácie budú činnosti prevádzkovania zdravotníckeho zariadenia ambulantnej zdravotnej starostlivosti v Košiciach a okolí vykonávať subjekty Poliklinika – Medicínske centrum Košice, spol. s r.o., Nemocnica Košice-Šaca a.s., 1. súkromná nemocnica, Ergomed Poliklinika, s.r.o., Fakultná nemocnica s poliklinikou L. Pasteura Košice, Letecká vojenská nemocnica a.s., ktoré boli úradom oslovené v rámci prieskumu trhu ako aj ďalšie subjekty typu poliklinika a typu ambulancia. 
156.	Pacient ako odberateľ ambulantnej zdravotnej starostlivosti aj po realizácii predmetnej koncentrácie bude mať možnosť výberu poskytovateľov ambulantnej zdravotnej starostlivosti, a to tak z ambulancií ako aj z polikliník a taktiež bude mať možnosť výberu poskytovateľov ambulantnej zdravotnej starostlivosti plne, prípadne čiastočne hradenej zo zdrojov verejného zdravotného poistenia ako aj z dostatočného počtu poskytovateľov ambulantnej zdravotnej starostlivosti hradenej pacientom, a to aj na území mesta Bratislava aj na území mesta Košice.
157.	Z vyššie uvedeného vyplýva, že po uskutočnení zámeru koncentrácie sa nezmenia podmienky hospodárskej súťaže v oblasti poskytovania ambulantnej zdravotnej starostlivosti v meste Bratislava ako ani v meste Košice, a preto úrad dospel k záveru, že predmetná koncentrácia nebude vytvárať ani neposilní dominantné postavenie podnikateľa Penta na trhoch v rámci Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.

Činnosti prevádzkovania zdravotníckeho zariadenia spoločných vyšetrovacích a liečebných zložiek 

Hematológia v Bratislavskom a Banskobystrickom kraji

158.	V rámci predmetného správneho konania úrad oslovil zdravotné poisťovne. Z údajov predložených zdravotnými poisťovňami ako aj z údajov predložených podnikateľom Penta o tržbách dosiahnutých podnikateľom Penta a podnikateľom Novapharm pri prevádzke zariadení SVaLZ na území Bratislavského a Banskobystrického kraja úrad vyčíslil nasledujúce trhové podiely oboch podnikateľov: 

Tabuľka č. 1:	Poskytovanie hematológie v Bratislavskom kraji 
Hematológia	2007	2008	2009	
Celková veľkosť trhu	EUR	3 060 368	3 403 208	3 775 726	
Penta	EUR	[OT]	[OT]	[OT]	
	podiel v %	[0-5]	[0-5]	[0-5]	
Novapharm	EUR	[OT]	[OT]	[OT]	
	podiel v %	[0-5]	[0-5]	[5-10]	
Spolu	% podiel	[0-5]	[0-5]	[5-10]	

Tabuľka č. 2:	Poskytovanie hematológie v Banskobystrickom kraji 
Hematológia	2007	2008	2009	
Celková veľkosť trhu	EUR	1 144 778	1 292 536	1 292 923	
Penta	EUR	[OT]	[OT]	[OT]	
	podiel v %	[0-5]	[0-5]	[0-5]	
Novapharm	EUR	-	[OT]	[OT]	
	podiel v %	-	[0-5]	[0-5]	
Spolu	% podiel	[0-5]	[0-5]	[0-5]	

159.	Z údajov vyplývajúcich z vyššie uvedených tabuliek je možné konštatovať, že nadobudnutím kontroly podnikateľa Penta nad podnikateľom Novapharm nedôjde ku kombinácii trhovej sily oboch účastníkov koncentrácie, ktoré by vyvolávali súťažné obavy pri činnostiach poskytovania laboratórnej diagnostiky v odbore hematológia na území Bratislavského, ani Banskobystrického kraja. 
160.	Po realizácii predmetnej koncentrácie bude na predmetných trhoch existovať možnosť výberu zo subjektov poskytujúcich zdravotnú starostlivosť v zariadeniach SVaLZ v odbore hematológia.
161.	Z vyššie uvedeného vyplýva, že po uskutočnení zámeru koncentrácie sa nezmenia podmienky hospodárskej súťaže na trhu zariadení SVaLZ v odbore hematológia, a to v Bratislavskom kraji a taktiež v Banskobystrickom kraji, a preto úrad dospel k záveru, že predmetná koncentrácia nebude mať dopad na uvedené trhy v Slovenskej republike a nebude vytvárať ani neposilní dominantné postavenie podnikateľa Penta na trhoch v rámci Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.

Klinická biochémia v Bratislavskom a Banskobystrickom kraji

162.	Úrad na základe údajov poskytnutých zdravotnými poisťovňami v rámci šetrenia trhu vykonaného v predmetnom správnom konaní ako aj z údajov o tržbách dosiahnutých podnikateľom Penta a podnikateľom Novapharm pri prevádzke zariadení SVaLZ v odbore klinická biochémia na území Bratislavského a Banskobystrického kraja vyčíslil nasledujúce veľkosti predmetných trhov ako aj trhové podiely oboch podnikateľov: 

Tabuľka č. 3:	Poskytovanie klinickej biochémie v Bratislavskom kraji 
Klinická biochémia	2007	2008	2009	
Celková veľkosť trhu	EUR	15 247 859	17 051 950	18 200 375	
Penta	EUR	[OT]	[OT]	[OT]	
	podiel v %	[0-5] 	[0-5]	[0-5]	
Novapharm	EUR	[OT]	[OT]	[OT]	
	podiel v %	[0-5]	[0-5]	[0-5]	
Spolu	% podiel	[0-5]	[0-5]	[0-5]	

Tabuľka č. 4:	Poskytovanie klinickej biochémie v Banskobystrickom kraji 
Klinická biochémia	2007	2008	2009	
Celková veľkosť trhu	EUR	7 306 290	7 549 501	8 119 446	
Penta	EUR	[OT]	[OT]	[OT]	
	podiel v %	[0-5]	[10-15]	[10-15]	
Novapharm	EUR		 [OT] 	[OT]	
	podiel v %		[0-5]	[0-5]	
Spolu	% podiel	[0-5]	[10-15]	[10-15]	

163.	Z údajov vyplývajúcich z vyššie uvedených tabuliek ako aj z kombinácie trhového podielu podnikateľa Penta po realizácii predmetnej koncentrácie je možné konštatovať, že nadobudnutím kontroly podnikateľa Penta nad podnikateľom Novapharm nedôjde ku kombinácii trhovej sily oboch účastníkov koncentrácie, ktoré by vyvolávali súťažné obavy pri činnostiach poskytovania laboratórnej diagnostiky v odbore klinická biochémia na území Bratislavského ani Banskobystrického kraja. 
164.	Taktiež po realizácii predmetnej koncentrácie bude na predmetných trhoch existovať možnosť výberu zo subjektov poskytujúcich zdravotnú starostlivosť v zariadeniach SVaLZ v odbore klinická biochémia.
165.	Z vyššie uvedeného vyplýva, že po uskutočnení zámeru koncentrácie sa nezmenia podmienky hospodárskej súťaže v oblasti zariadení SVaLZ v odbore klinická biochémia, a to v Bratislavskom kraji a taktiež v Banskobystrickom kraji, a preto úrad dospel k záveru, že predmetná koncentrácia nebude vytvárať ani neposilní dominantné postavenie podnikateľa Penta na trhoch v rámci Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.

Lekárska genetika

166.	Tak ako bolo uvedené vyššie, činnosti podnikateľa Penta a podnikateľa Novapharm pri poskytovaní laboratórnych vyšetrení v rámci lekárskej genetiky sa, podľa Oznámenia koncentrácie, z tovarového hľadiska neprekrývajú, nakoľko podnikateľ Penta vykonáva v rámci lekárskej genetiky prevažne analýzy DNA z mimoľudských genómov a podnikateľ Novapharm vykonáva v rámci lekárskej genetiky cytogenetiku a rýchlu prenatálnu diagnostiku anuploídií chromozómov plodu (teda analýzy ľudského genómu). 
167.	Taktiež z hľadiska priestorového trhu (pri priestorovom trhu oblasti západného Slovenska) sa pôsobnosť oboch podnikateľov neprekrýva, nakoľko laboratórium podnikateľa Penta v Ružomberku a laboratórium podnikateľa Novapharm je v Bratislave. 
168.	Vzhľadom na skutočnosť, že tak ako bolo uvedené vyššie v časti Relevantné trhy, približne [30 -40] % analyzovaných vzoriek v rámci odboru lekárska genetika analyzovaných v laboratóriu v Ružomberku pochádza z územia západného Slovenska, by mohol byť priestorový trh vymedzený širšie. Pokiaľ by bol priestorový trh rozšírený, podiely dosahované oboma podnikateľmi v rámci odboru lekárskej diagnostiky by boli nižšie (kombinovaný podiely podnikateľa Penta a podnikateľa Novapharm pri poskytovaní laboratórnej diagnostiky v odbore lekárska genetika je pre územie západného Slovenska nižší ako [5-10] %). 
169.	Z údajov doručených v rámci šetrenia vykonaného v tomto správnom konaní vyplýva, že po realizácii predmetnej koncentrácie bude pri poskytovaní laboratórnej diagnostiky v odbore lekárska genetika existovať možnosť výberu zariadení SVaLZ vykonávajúcich vyšetrenia v odbore lekárska genetika. 
170.	Z vyššie uvedeného vyplýva, že po uskutočnení zámeru koncentrácie sa nezmenia podmienky hospodárskej súťaže v oblasti zariadení SVaLZ v odbore lekárska genetika v oblasti západného Slovenska, a preto úrad dospel k záveru, že predmetná koncentrácia nebude vytvárať ani neposilní dominantné postavenie podnikateľa Penta na trhoch v rámci Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.

Pracovná zdravotná služba
171.	Tak ako bolo vyššie uvedené, na trhu pracovnej zdravotnej služby k dátumu vydania tohto rozhodnutia vykonáva svoju činnosť 86 subjektov. Subjekty, ktoré vykonávajú danú činnosť na základe oprávnenia vydaného ÚVZ SR, môžu poskytovať pracovnú zdravotnú službu aj prostredníctvom zmluvných subdodávateľov, a teda pri poskytovaní pracovnej zdravotnej služby nie sú títo poskytovatelia obmedzovaní lokalitou územia, na ktorom majú svoju prevádzku, ale môžu túto službu poskytovať na celom území SR.
172.	Činnosť pracovnej zdravotne služby je, podľa vyjadrenia podnikateľa Penta, vo fáze nábehu. Povinnosť poskytovania pracovnej zdravotnej služby zamestnávateľom svojim zamestnancom je stanovená zákonom.
173.	Po realizácii predmetnej transakcie bude na trhu pracovnej zdravotnej služby existovať možnosť výberu zo subjektov poskytujúcich túto službu.
174.	Tak ako už bolo uvedené vyššie, podnikateľ Penta vykonáva svoju činnosť, okrem iných, v segmente zdravotníctva, a to vykonávaním verejného zdravotného poistenia, poskytovaním ambulantnej zdravotnej starostlivosti, poskytovaním zdravotnej starostlivosti v spoločných vyšetrovacích a liečebných zložkách a poskytovaním lekárenskej starostlivosti. Vykonávaním týchto činností vykonáva vertikálne integrované činnosti v segmente zdravotníctva.
175.	V rámci poskytovania ambulantnej zdravotnej starostlivosti ako aj pri prevádzkovaní zariadení SVaLZ sú realizované výkony hradené plne, prípadne čiastočne zo zdrojov verejného zdravotného poistenia. 
176.	Vzťah zdravotnej poisťovne ako subjektu, ktorý uhrádza poskytnutú zdravotnú starostlivosť na jednej strane a poskytovateľov zdravotnej starostlivosti, ktorí predmetnú zdravotnú starostlivosť poskytnú na strane druhej, je upravený a dohodnutý zmluvne.
177.	Zdravotné poisťovne uzatvárajúce zmluvy s poskytovateľmi zdravotnej starostlivosti majú možnosť výberu subjektov, s ktorými zmluvy uzatvoria na jednotlivé typy poskytovanej zdravotnej starostlivosti s výnimkou poskytovateľov zdravotnej starostlivosti zahrnutých to tzv. minimálnej siete poskytovateľov zdravotnej starostlivosti, ktorú stanovuje Ministerstvo zdravotníctva SR. 
178.	Z odpovedí doručených úradu v rámci šetrenia na trhu v predmetnom správnom konaní vyplynula obava poskytovateľov ambulantnej zdravotnej starostlivosti ako aj zariadení SVaLZ z možného autonómneho správania sa zdravotnej poisťovne Dôvera ZP, nad ktorou podnikateľ Penta vykonáva kontrolu, pri uzatváraní zmlúv s týmito poskytovateľmi. 
179.	Poskytovatelia ambulantnej zdravotnej starostlivosti negatívne vnímajú skutočnosť vertikálneho prepojenia podnikateľka Penta pôsobiaceho ako v oblasti poskytovania povinného verejného zdravotného poistenia, tak v oblasti poskytovania zdravotnej starostlivosti. V tejto súvislosti úrad uvádza, že k negatívnym efektom koncentrácie z hľadiska vertikálneho prepojenia dochádza v situáciách, kedy aspoň na jednom z vertikálne prepojených trhov po koncentrácii bude mať koncentrujúci sa podnikateľ trhovú silu, ktorá by mu umožňovala obmedzovať hospodársku súťaž. 
180.	Ako je však uvedené vyššie, realizáciou predmetnej koncentrácie, teda nadobudnutím kontroly podnikateľa Penta nad podnikateľom Novapharm a nad podnikateľom ŽZ Ke nedôjde k vytvoreniu alebo posilneniu dominantného postavenia  podnikateľa Penta v oblasti poskytovania ambulantnej zdravotnej starostlivosti v meste Bratislava ani v meste Košice, ďalej poskytovania zdravotnej starostlivosti v zariadeniach SVaLZ v odboroch hematológia a klinická biochémia v Bratislavskom ani v Banskobystrickom kraji ani v odbore lekárskej genetiky a taktiež ani v oblasti poskytovania pracovnej zdravotnej služby.
181.	Vzhľadom na vyššie uvedené ako aj vzhľadom na to, že zdravotná poisťovňa Dôvera ZP pri poskytovaní povinného verejného zdravotného poistenia nevykonáva činnosť, ktorá vedie alebo môže viesť k obmedzovaniu hospodárskej súťaže, pričom odhadovaný podiel zdravotnej poisťovne Dôvera ZP na celkovom objeme predpísaného poistného v rámci povinného verejného zdravotného poistenia predstavuje 25 % (odhadovaný podiel zdravotnej poisťovne Všeobecná zdravotná poisťovňa a.s. na celkovom objeme predpísaného poistného v rámci povinného verejného zdravotného poistenia predstavuje 70 %), predmetnou koncentráciou nedochádza k obmedzovaniu hospodárskej súťaže ani z hľadiska vertikálneho prepojenia. 
182.	Z vyššie uvedených skutočností vyplýva, že po uskutočnení zámeru koncentrácie v oblasti poskytovania ambulantnej zdravotnej starostlivosti v meste Bratislava, poskytovania ambulantnej zdravotnej starostlivosti v meste Košice, poskytovania zdravotnej starostlivosti v zariadeniach SVaLZ v odboroch hematológia a klinická biochémia v Bratislavskom a v Banskobystrickom kraji, poskytovania zdravotnej starostlivosti v zariadenia SVaLZ v odbore lekárskej genetiky a taktiež poskytovania pracovnej zdravotnej služby v Slovenskej republike nedochádza k vytvoreniu a ani k posilneniu dominantného postavenia podnikateľa Penta, ktorého dôsledkom by boli významné prekážky efektívnej súťaže na relevantnom trhu.
184. Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
185. Podľa § 33 zákona úrad listom č. 1835/PMÚ SR/2010 zo dňa 12.05.2010 vyzval účastníka správneho konania, t.j. podnikateľa Penta pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
186. Dňa 17.05.2010 sa podnikateľ Penta vyjadril listom č. 1887/2010 a požiadal úrad, aby upravil niektoré informácie uvedené vo vyššie uvedenej výzve úradu zo dňa 12.5.2010. Úrad uvedené zohľadnil v tomto rozhodnutí.
187. V predmetnom vyjadrení zo dňa 17.05.2010 podnikateľ Penta tiež uviedol, že berie na vedomie závery úradu uvedené v predmetnej výzve úradu a okrem vyššie uvedeného nenavrhuje ďalšie doplnenie. 
188. Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							     Ing. Emília Babiaková
					                  	 riaditeľka odboru koncentrácií

Rozhodnutie sa doručuje:
Advokátska kancelária JUDr. Katarína Segečová, s.r.o.
JUDr. Katarína Segečová, advokát
Einsteinova 25
851 01  Bratislava